**בין הורים לילדים**

**כיצד נולד בית הספר?** (113-120)

הסוגיה מורכבת ממשנה ומקטע גמרא.

המשנה במסכת בבא בתרא (שער אחרון) שנמצאת בסדר נזיקין עוסקת בפתיחת חנות בחצר משותפת ויש בה שני חלקים: רישא (ראש, התחלה) וסיפא (סוף).

ברישא נאמר:

אם אחד השכנים בחצר המשותפת פתח חנות ומוכר בה סחורה, **יכול שכן אחר מהחצר למחות ולהתנגד בגלל הרעש שיוצרים הלקוחות הנכנסים והיוצאים** ודין החנות להיסגר.

בסיפא נאמר:

מותר לכל אחד מהשכנים להקים בביתו שבחצר בית מלאכה לייצור כלים **והשכן אינו יכול למחות על הרעש של כלי המלאכה** כגון: הפטיש או אבני הריחיים וכאן באה תוספת מעניינת: **השכן לא יכול למחות נגד קול (=רעש) התינוקות.**

עמוד 114 סוגיית הגמרא

הגמרא מבינה שקול (רעש) התינוקות שבסיפא (סוף) זה רעש של ילדים שבאים לקנות דברי מתיקה בחנות שנפתחה בחצר ולכן היא מקשה קושייה (שאלה קשה)

**מאי שנא רישא ומאי שנא סיפא**? מה ההגיון שברישא ניתן למחות כנגד רעש הלקוחות ובסיפא לא ניתן למחות כנגד רעש הלקוחות (תינוקות, ילדים) שבוודאי מרעישים יותר ממבוגרים!?

עונה האמורא **אביי: המקרה בסיפא הוא שהחנות נפתחה בחצר אחרת** וזו הסיבה שלא ניתן למחות נגדה כי **השכן המוחה לא גר בחצר שבה** **החנות**.

אמר לו רבא: אם כך, אם זו כוונת המשנה בסיפא, **היה צריך לשנות בסיפא של המשנה ״חצר אחרת-מותר**״ אבל מה שנאמר במשנה זה שקול התינוקות מותר אז צריך לחפש הסבר אחר.

ולכן **מסביר רבא: הסיפא המדברת על קול התינוקות מתכוונת לרעש של תינוקות של בית רבן** (ילדים שבאים לבית הרב כדי ללמוד תורה) אמנם יש רעש אבל זה לשם מטרה קדושה - לימוד תורה והעברת מסורת לדור הצעיר ולכן יאלצו השכנים לסבול את הרעש.

ומוסיפה הגמרא שהלכה זו היא בהתאם לתקנת יהושע בן גמלא (היה כהן גדול בסוף ימי בית שני והוא דאג לחינוך ילדי ישראל וללימוד התורה שלהם ותיקן תקנה שבכל עיר ועיר ובכל מדינה ומדינה (שם נרדף לעיר) יושיבו מלמדי תינוקות והם ילמדו את הילדים כבר מגיל שש ושבע (כפי שנראה בהמשך).

אמר רב יהודה בשם רב (אמורא בבלי): ברם (אמת!) זכור אותו האיש לטוב ויהושע בן גמלא שמו, שאלמלא הוא (אם לא תקנת החינוך שלו) נשתכחה תורה מישראל.

וכאן מביאה הגמרא **4 שלבים בהתפתחות החינוך ללימוד תורה בישראל.**

**שלב א** - בתחילה (בתקופת קדומה) מי שיש לו אב, האב מלמדו תורה בבית. הם נהגו כך בגלל הפסוק ״ולמדתם אתם את בניכם״ כאילו שהתורה דורשת שאתם, האבות, תלמדו את בניכם באופן ישיר (ולא באמצעות מורים).

ואולם ילדים רבים לא זכו ללמוד תורה כי מי שאין לו אב, לא היה למד תורה.

**שלב ב** – התקינו תקנה (ראשונה) שישלחו את הילדים לבתי ספר בירושלים ואת הפסוק ולמדתם אתם את בניכם פירשו מכאן ואילך ״ולמדתם אותם (=את דברי התורה) את בניכם״ - ואפשר באמצעות מורים. החליטו שיפתחו את בתי הספר דווקא בירושלים (״התקינו שיהו מושיבין מלמדי תינוקות בירושלים״) על סמך הפסוק ״כי מציון תצא תורה ודבר ה׳ מירושלים״ (ישעיהו ב).

ואולם תקנה זו לא הואילה כיוון שעדיין מי שאין לו אב לא הגיע לירושלים כי לא היה מי שיעלה אותו (יביא אותו) לירושלים.

**שלב ג.** ואז התקינו (**שלב ג**) תקנה (שניה) - יושיבו מלמדי תינוקות (מורים) בכל פלך ופלך (בכל מחוז ומחוז) ויכניסו את הילדים בגילאי 16-17 (=ט״ז -י״ז), בגיל זה הילדים יכולים להגיע באופן עצמאי לבית הספר.

ואולם תקנה זו נכשלה, מכיוון שמאוחר מידי להתחיל ללמוד בגיל 16-17 כי חסרים משמעת והרגלי למידה והתוצאה הייתה אלימות בכיתה ״ומי שהיה רבו כועס עליו מבעיט בו ויצא״ (הרב היכה את התלמידים ואולי גם הם היכו אותו).

**שלב ד. ואז בא יהושע בן גמלא** ותיקן תקנה (שלישית ואחרונה) שיושיבו מלמדי תינוקות בכל עיר ומדינה (=עיר) ומכניסים את הילדים ללמוד מגיל 6-7 ובכך נפתרו כל הבעיות: הילדים יכלו להגיע באופן עצמאי לביה״ס כי הוא סמוך לביתם ואינם זקוקים לליווי של אב, והלימודים מתחילים בגיל צעיר ואפשר להקנות משמעת והרגלי למידה.

**ההנחיות החינוכיות של רב, האמורא הבבלי, למחנך רב שמואל בר שילת**:

1. **עד שית לא תקבל, מכאן ואילך קבל ואספי ליה כתורא**. עד שהילד יהיה בן 6 אל תקבלנו כתלמיד בבית הספר שלך כי הוא חלש ועדיין לא מפותח. מכאן ואילך (מגיל 6 ומעלה) קבלנו והאביסנו בחומר לימוד (ואולי אפילו בעל כורחו - בניגוד לרצונו) כמו שור צעיר שמאביסים אותו בכוח.
2. **כי מחית לינוקא, לא תימחי אלא בערקתא דמסנא.** כשאתה מכה ילד כדי לחנכו אל תכה אותו אלא רק בשרוך הנעל - כלומר מכה קלה וסמלית.
3. **דקארי קארי, דלא קארי, ליהוי צוותא לחבריה**. מי שקורא (=לומד) שיקרא (שילמד), מי שלא קורא, (לא צריך לייסרו, אלא) ישב עם חבריו הלומדים בצוותא (וסופו שיושפע מהם ויתחיל ללמוד).